PMIndiaData/PMIndiaSum huggingface dataset:
प्रधानमंत्री ने राष्‍ट्रीय मतदाता दिवस पर सभी पात्र मतदाताओं से खुद को पंजीकृत कराने और अपने मताधिकार का उपयोग करने का आग्रह किया

प्रधानमंत्री श्री नरेन्‍द्र मोदी ने राष्‍ट्रीय मतदाता दिवस पर सभी पात्र मतदाताओं से आग्रह किया है कि वे खुद को पंजीकृत कराएं और लोकतंत्र को मजबूत करने के लिए अपने मताधिकार का उपयोग करें। प्रधानमंत्री ने कहा, ‘‘राष्‍ट्रीय मतदाता दिवस पर सभी को शुभकामनाएं। भारत के निर्वाचन आयोग को बधाई, जिसकी इस दिन स्‍थापना हुई। मैं सभी पात्र मतदाताओं खासतौर से युवाओं से आग्रह करता हूं कि वे खुद को पंजीकृत कराएं और अपनी भागीदारी से लोकतंत्र को मजबूत बनाएं। मतदान की ताकत बहुत बड़ी है।’’
प्रधानमंत्री ने नेल्‍सन मंडेला दिवस पर मदीबा को अपनी श्रद्धांजलि दी

प्रधानमंत्री श्री नरेन्‍द्र मोदी ने नेल्‍सन मंडेला दिवस पर मदीबा को अपनी श्रद्धांजलि अर्पित की है। प्रधानमंत्री ने कहा, “नेल्‍सन मंडेला दिवस पर शांति के प्रचारक, लोकतंत्र के प्रज्‍वलित प्रकाश स्‍तंभ और समानता के समर्थक अतिप्रिय मदीबा को स्‍मरण करते हैं।”
प्रधानमंत्री ने रामधारी सिंह दिनकर को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने राष्ट्रकवि रामधारी सिंह दिनकर को आज उनकी जयंती पर श्रद्धांजलि अर्पित की। प्रधानमंत्री ने कहा, 'राष्ट्रकवि रामधारी सिंह दिनकर जी को उनकी जयंती पर विनम्र श्रद्धांजलि। उनकी कालजयी कविताएं साहित्य प्रेमियों को ही नहीं, बल्कि समस्त देशवासियों को निरंतर प्रेरित करती रहेंगी।' एमजी/ एएम/ केजे
प्रधानमंत्री ने श्री रामकृष्ण परमहंस की जयंती पर उन्हें श्रद्धांजलि अर्पित की

प्रधानमंत्री श्री नरेन्द्र मोदी ने श्री रामकृष्ण परमहंस की जयंती पर उन्हें श्रद्धांजलि अर्पित की है। प्रधानमंत्री ने कहा ‘मैं श्री रामकृष्ण परमहंस की जयंती पर उनके प्रति शीश नमन करता हूं। वह सद्भाव और भाईचारे की भावना की प्रतिमूर्ति थे। उन्होंने एक ऐसे समाज का स्वप्न देखा था जो न्यायोचित है और विभाजनों से परे है।‘ प्रधानमंत्री ने एक भाषण भी साझा किया जो उन्होंने पिछले वर्ष श्री रामकृष्ण परमहंस की जयंती पर श्रद्धांजलि अर्पित करते हुए दिया था। भाषण का लिंक: https://www.narendramodi.in/pm-modi-addresses-sri-ram-krishna-vachanmitra-satram-tiruvalla-via-video-conferencing-534416
प्रधानमंत्री ने राष्ट्रमंडल खेल 2022 में बैडमिंटन में स्वर्ण पदक जीतने पर पी. वी. सिंधु को बधाई दी

प्रधानमंत्री श्री नरेन्द्र मोदी ने बर्मिंघम में आयोजित राष्ट्रमंडल खेल 2022 में बैडमिंटन में स्वर्ण पदक जीतने पर पी. वी. सिंधु को बधाई दी है। अपने एक ट्वीट में, प्रधानमंत्री ने कहा; “असाधारण @ Pvsindhu1 चैंपियनों की चैंपियन है! उन्होंने बार-बार यह दिखाया है कि उत्कृष्टता क्या होती है। उनका समर्पण और प्रतिबद्धता अतुलनीय है। राष्ट्रमंडल खेलों में स्वर्ण पदक जीतने पर उन्हें बधाई। उन्हें उनके भविष्य के प्रयासों के लिए शुभकामनाएं।”
प्रधानमंत्री ने शिक्षक दिवस पर शिक्षक समुदाय को पत्र लिखा

प्रधानमंत्री श्री नरेन्द्र मोदी ने शिक्षक दिवस पर शिक्षक समुदाय को शुभकामनाएं देते हुए और डॉ. एस. राधाकृष्णन को श्रद्धांजलि अर्पित करते हुए कहा कि शिक्षक हमें प्रेरित करने के साथ-साथ सूचित एवं शिक्षित करते हैं और हमें प्रबुद्ध बनाते हैं। प्रधानमंत्री ने लाखों शिक्षकों को भेजी ईमेल में बच्चों के जीवन पर शिक्षकों के उल्लेखनीय प्रभाव का उल्लेख किया और इसके साथ ही उन्होंने यह कहा कि शिक्षकों द्वारा विद्यार्थियों के मन-मस्तिष्क में बैठाये जाने वाले नैतिक मूल्य आजीवन उनके साथ रहते हैं। प्रधानमंत्री ने पूर्व राष्ट्रपति डॉ. ए.पी.जे. अब्दुल कलाम को उद्धृत किया, जिन्होंने यह कहा था, ‘शिक्षण एक अत्यंत उत्कृष्ट पेशा है जो किसी भी व्यक्ति के चरित्र, क्षमता और भविष्य को विशिष्ट स्वरूप प्रदान करता है।’ श्री नरेन्द्र मोदी ने कहा कि 21वीं सदी को वे समाज अभिनव स्वरूप प्रदान करेंगे जो शिक्षा, शोध और नवाचार को सर्वोच्च महत्व देते हैं। उन्होंने कहा, ‘यह कहने की जरूरत नहीं है कि इसे ध्यान में रखते हुए हमारे शिक्षकों की भूमिका निश्चित तौर पर अत्यंत महत्वपूर्ण है।’ प्रधानमंत्री ने शिक्षकों को भेजे अपने पत्र में यह लिखा है, ‘मुझे यकीन है कि आप प्रौद्योगिकी में होने वाले नवीनतम बदलावों से स्वयं को अपडेट रखते हैं और इसके साथ ही तकनीकी बदलावों से विद्यार्थियों को अवगत कराते हैं।’ उन्होंने शिक्षा क्षेत्र में उल्लेखनीय बदलाव लाने के लिए भारत सरकार द्वारा किये जा रहे कुछ प्रयासों का भी उल्लेख किया। प्रधानमंत्री ने कहा कि आप जैसे शिक्षकों की महान कोशिशों को धन्‍यवाद जिससे बड़ी सफलता के साथ खर्च के बजाय सकारात्‍मक नतीजे देने और सिर्फ शिक्षण के बजाय सीखने की ओर ध्‍यान केंद्रित हुआ है। अटल टिंकरिंग प्रयोगशालाओं की वजह से कौशल विकास पर महत्‍वपूर्ण जोर पड़ा है। प्रधानमंत्री ने कहा कि देशभर में कई विश्‍वविद्यालयों की स्‍थापना की जा रही है ताकि युवाओं को गुणवत्‍ता युक्‍त शिक्षा के आनंद से वंचित नहीं किया जा सके। प्रधानमंत्री ने 2 अक्‍टूबर से महात्‍मा गांधी की 150वीं जयंती के अवसर पर कार्यक्रमों की शुरूआत करने की चर्चा करते हुए शिक्षक समुदाय को छात्रों के बीच नवाचार तरीकों से बापू के विचारों और आदर्शों को बढ़ाने के लिए प्रेरित किया। उन्‍होंने स्‍वच्‍छ भारत मिशन को मजबूत करने में शिक्षक समुदाय की भूमिका की सराहना की। आजादी के 75 साल पूरे होने पर 2022 तक नए भारत के अपने विज़न पर जोर देते हुए प्रधानमंत्री ने शिक्षक समुदाय से आजादी के लिए अपनी जान देने वालों के सपनों और विजन को पूरा करने की दिशा में आने वाले चार साल समर्पित करने का आग्रह किया। प्रधानमंत्री ने कहा कि मैं आप लोगों से अपने हृदय के नजदीक किसी मुद्दे को उठाने, स्‍थानीय समुदाय को लामबंद करने और अपने आस पास के लोगों के जीवन में सकारात्‍मक बदलाव लाने की कोशिश करने का आग्रह करता हूं। उन्‍होंने कहा कि यह हमारे स्‍वतंत्रता सेनानियों के लिए एक श्रद्धांजलि होगी और नए भारत के निर्माण का संकल्‍प भी होगा।
सार्क देशों के आर्थिक और संरचना विकास के लिए सार्क विकास कोष में भारत के पूंजी योगदान के उपयोग की अनुमति का प्रस्‍ताव

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज सार्क देशों में आर्थिक एवं अवसंरचना विकास के लिए सार्क विकास कोष (एसडीएसफ) में भारत के पूंजी योगदान के उपयोग की अनुमति के प्रस्‍ताव को अपनी मंजूरी दे दी। यह मंजूरी सार्क देशों के सामाजिक विकास के लिए भारत के पूंजी योगदान उपयोग के लिए वर्तमान मंजूरी के अतिरिक्‍त है। इस मंजूरी से एक दूसरे देशों की अवसंरचना परियोजनाओं को प्रोत्‍साहन मिलेगा तथा ऐसी परियोजनाओं से सार्क देशों में व्‍यापार में सुधार होगा। सार्क क्षेत्र की क्षमता में वृद्धि होगी और क्षेत्र में वंचित और कमजोर वर्गों के वित्‍तीय समावेशन और सामाजिक सुरक्षा को बढ़ावा मिलेगा। इसके लिए भारत पर कोई अतिरिक्‍त वित्‍तीय बोझ नहीं पड़ेगा क्‍योंकि इसमें केवल एसडीएफ में भारत के पूंजी योगदान को नया ढांचा देने की व्‍यवस्‍था है। संदर्भ:- एसडीएफ का गठन सार्क देश में लोगों की जीविका में सुधार, आर्थिक विकास, सामाजिक प्रगति और गरीबी उपशमन में तेजी के लिए 2008 में किया गया था। एसडीएफ चार्टर में तीन क्षेत्रों के लिए कोष के उपयोग का में प्रावधान है। 1. सामाजिक विन्‍डो; 2. आर्थिक विन्‍डो; 3. अवसंरचना विन्‍डो। नवंबर, 2014 में काठमांडू में आयोजित 18वीं सार्क शिखर बैठक में सार्क नेताओं ने क्षेत्रीय तथा उप क्षेत्रीय परियोजनाओं के कारगर क्रियान्‍वयन के लिए एसडीएफ के आर्थिक तथा अवसंरचना विंडो के संचालन पर सहमति व्‍यक्‍त की थी। सार्क क्षेत्र के विकास में तेजी के लिए अवसंरचना संबंधी बाधाओं को दूर करने की दृष्‍टि से सामाजिक विंडो के अतिरिक्‍त सार्क के आर्थिक तथा अवसंरचना विंडो के लिए एसडीएफ में भारत का पूंजी योगदान का उपयोग उचित है।
आईआईएससीओ, बर्नपुर में 2.5 मीट्रिक टन के इस्‍पात संयंत्र को राष्‍ट्र को समर्पित करने के बाद प्रधानमंत्री का संबोधन

प्रधानमंत्री श्री नरेन्‍द्र मोदी ने आज कहा कि केन्‍द्र सरकार और 29 राज्‍य सरकारें ‘टीम इंडिया’ के 30 स्‍तंभ हैं, जो भारत को उच्‍च शिखर पर ले जाएंगे। बर्नपुर में 2.5 मीट्रिक टन के आईआईएससीओ (इस्‍को) इस्‍पात संयंत्र को राष्‍ट्र को समर्पित करने के बाद, एक व्‍यापक जनसभा को संबोधित करते हुए प्रधानमंत्री ने एनआईटीआई आयोग की स्‍थापना और 14वें वित्‍त आयोग की सिफारिशों की स्‍वीकृति के माध्‍यम से राज्‍यों को अतिरिक्‍त राजस्‍व के हस्‍तांरण सहित हाल के महीनों में सहयोगी संघवाद के विभिन्‍न उदाहरणों का उल्‍लेख किया। प्रधानमंत्री ने कहा, “कोई इसको कहें, कोई उसको कहे”, लेकिन आज का अवसर तो हम सबको गौरवान्वित करने वाला है। प्रधानमंत्री ने कहा कि भारत और बांग्‍लादेश के बीच दशकों पुराने भूमि सीमा मुद्दे का ‘टीम इंडिया’ की सहज भावना से सफलतापूर्वक समाधान निकाल लिया गया है, क्‍योंकि सभी राज्‍य सरकारें और राजनीतिक दल इस मुद्दे के समाधान के लिए एक साथ आ गए थे। प्रधानमंत्री ने कहा कि यह समय भारत के आर्थिक और सामाजिक असंतुलन के साथ भौगोलिक असंतुलन के मुद्दे को हल करने का भी है। उन्‍होंने कहा कि पश्चिमी भारत के विकास के साथ-साथ पूर्वी भारत का भी त्‍वरित विकास होना चाहिए और इसके लिए बंगाल का विकास आवश्‍यक है। प्रधानमंत्री ने कहा कि खनिज समृद्ध जिलों में गरीबों के कल्‍याण और प्रगति में तेजी लाने के लिए “जिला खनिज प्रतिष्‍ठानों” का गठन किया जाएगा। उन्‍होंने कहा कि एक वर्ष के भीतर उदासी का माहौल बदल चुका है और अब अंतर्राष्‍ट्रीय रेटिंग एजेंसियां भारत को दुनिया की सबसे तेजी से बढ़ती अर्थव्‍यवस्‍थाओं में से एक मानने पर सहमत हैं।
केंद्रीय मंत्रिमंडल ने इंस्टीट्यूट ऑफ चार्टर्ड अकाउंटेन्ट्स ऑफ इंडिया (आईसीएआई) और द पोलिश चेम्बर ऑफ स्टेट्यूटरी ऑडिटर्स (पीआईबीआर) के बीच समझौता-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने सदस्य प्रबंधन, पेशेवर नैतिकता, तकनीकी अनुसंधान, सीपीडी, पेशेवर लेखा-कार्य प्रशिक्षण, लेखा-परीक्षा की गुणवत्ता की निगरानी, लेखा-कार्य संबंधी ज्ञान का विकास, पेशेवर और बौद्धिक विकास के क्षेत्र में आपसी सहयोग के लिए इंस्टीट्यूट ऑफ चार्टर्ड अकाउंटेन्ट्स ऑफ इंडिया (आईसीएआई) और द पोलिश चेम्बर ऑफ स्टेट्यूटरी ऑडिटर्स (पीआईबीआर) के बीच समझौता-ज्ञापन को मंजूरी दे दी है। कार्यान्वयन रणनीति और लक्ष्यः प्रस्तावित समझौता-ज्ञापन का उद्देश्य है ब्लॉकचेन, स्मार्ट कॉन्ट्रेक्ट प्रणाली, पारंपरिक लेखा-कार्य से क्लाउड लेखा-कार्य में अंतरण आदि को शामिल करते हुए लेखा-परीक्षा और लेखा-कार्य के क्षेत्र में नये तरीकों के इस्तेमाल तथा अध्ययन सम्बन्धी विषयों में सहयोग को मजबूती देना। आईसीएआई और पीआईबीआर ने यह भी तय किया है कि वे पेशेवर संगठनों द्वारा प्रकाशित पुस्तकों, पत्रिकाओं और अन्य प्रकाशनों के आदान-प्रदान, लेखा-परीक्षा और लेखा-कार्य पर लेखों का दोनों पक्षों की पत्रिकाओं तथा वेबसाइटों पर आपसी प्रकाशन करेंगे तथा भ्रष्टाचार और धनशोधन के खिलाफ लड़ाई में आपस में सहयोग करेंगे। प्रभावः आईसीएआई और पीआईबीआर, पोलैंड के बीच समझौता-ज्ञापन के जरिये आईसीएआई के सदस्यों को पोलैंड में व्यावसायिक अवसर मिलेंगे और इस तरह यूरोप में उनकी उपस्थिति दर्ज होगी। ये अवसर अल्पकालीन होने के साथ-साथ दीर्घकालीन होंगे। इस समझौता-ज्ञापन का उद्देश्य है कि आईसीएआई और पीआईबीआर के सदस्यों के बीच आपसी तौर पर लाभकारी सम्बन्ध विकसित करने के लिये मिलकर काम करना। समझौते के तहत, आईसीएआई लेखा-कार्य के व्यवसाय में सेवाओं के निर्यात के लिये पोलैंड के साथ साझेदारी मजबूत करने में सक्षम होगा। आईसीएआई सदस्य देशभर के विभिन्न संगठनों में मध्यम से उच्च स्तरीय पदों पर काम करते हैं। वे देश के उन संगठनों में निर्णय/नीति निर्माण रणनीतियों को प्रभावित करने की स्थिति में होते हैं। आईसीएआई विश्व के 47 देशों के 73 शहरों में अपने चैप्टर्स एंड रिप्रेजेंटेटिव कार्यालयों के विस्तृत नेटवर्क के जरिये इन देशों में प्रचलित तौर-तरीकों को साझा करने में महत्त्वपूर्ण भूमिका निभाने के लिए प्रतिबद्ध है, ताकि भारत सरकार उन उत्कृष्ट व्यवहारों को अपनाकर विदेशी निवेश को आकर्षित कर सके तथा उन्हें भारत में अपने संस्थान स्थापित करने के लिये प्रोत्साहित कर सके। इस समझौता-ज्ञापन से कार्पोरेट कार्य मंत्रालय, इंस्टीट्यूट ऑफ चार्टर्ड अकाउंटेन्ट्स ऑफ इंडिया और द पोलिश चेम्बर ऑफ स्टेट्यूटरी ऑडिटर्स (पीआईबीआर) को लाभ होगा। पृष्ठभूमि: इंस्टीट्यूट ऑफ चार्टर्ड अकाउंटेन्ट्स ऑफ इंडिया (आईसीएआई) एक विधिक निकाय है, जिसे सनदी लेखाकार अधिनियम, 1949 के तहत स्थापित किया गया था, ताकि भारत में लेखा परीक्षकों के व्यवसाय को नियमबद्ध किया जा सके। आईसीएआई ने शिक्षा, व्यावसायिक विकास, उच्च लेखा-कार्य विधि, लेखा-कार्य और लेखा आचार मानकों को कायम रखने तथा उन्हें आगे बढ़ाने में बहुत योगदान किया है। पूरे विश्व में उसके इस योगदान को माना जाता है। द पोलिश चेम्बर ऑफ स्टेट्यूटरी ऑडिटर्स (पीआईबीआर) लेखा परीक्षकों की एक स्व-शासित संस्था है, जिसे लेखा-परीक्षा, वित्तीय ब्योरों के प्रकाशन और विधिक लेखा परीक्षकों के लिये के अक्टूबर 1991 के अधिनियम के तहत स्थापित किया गया है। पोलैंड मे लेखा परीक्षक के व्यवसाय को नियमबद्ध करने के लिये इसे एक जनवरी 1992 को लागू किया गया था।
प्रधानमंत्री ने म्यांमार के राष्ट्रपति यू तेईं सेईं से मुलाकात की

कनेक्टिविटी, सांस्कृतिक संपर्क और वाणिज्यिक संबंधों पर ध्यान। प्रधानमंत्री श्री नरेंद्र मोदी ने आज म्यांमार के राष्ट्रपति श्री यू तेईं सेईं के साथ राष्ट्रपति पैलेस में मुलाकात की। नै पी तॉ पहुंचने के कुछ देर बाद ही यह मुलाकात हुई। दोनों नेताओं के बीच यह पहली मुलाकात थी तथा 45 मिनट की बैठक के दौरान कनेक्टिविटी, सांस्कृतिक संपर्क और वाणिज्यिक संबंधों पर ध्यान दिया गया। प्रधानमंत्री श्री नरेंद्र मोदी और राष्ट्रपति तेईं सेईं ने भारत-म्यांमा-थाईलैंड त्रिपक्षीय राजमार्ग और कलादान परिवहन परियोजना सहित दोनों देशों के बीच प्रमुख कनेक्टिविटी परियोजनाओं की प्रगति की समीक्षा की। दोनों पक्ष त्रिपक्षीय राजमार्ग को औद्योगिक सहयोग के लिए अवसर के रूप में देखते हैं और राजमार्ग के साथ औद्योगिक पार्कों की स्थापना की संभावना तलाशने पर बल दिया। इंफाल-मांडले बस सेवा पर भी चर्चा की गई। दोनों पक्षों ने सांस्कृतिक संपर्कों की समीक्षा की और यह ध्यान दिया गया कि नालंदा विश्वविद्यालय में म्यांमा के विद्यार्थी भी अध्ययन करेंगे। राष्ट्रपति श्री यू तेईं सेईं ने कहा कि भारत वृद्धि कर रहा है और विकसित हो रहा है इसलिए म्यांमा को भी इससे लाभ होगा। म्यांमा में विशेष आर्थिक क्षेत्रों में भारतीय निवेश की संभावना पर भी चर्चा हुई। म्यांमा में तेल एवं गैस क्षेत्र में निवेश और कृषि एवं कौशल विकास क्षेत्रों में परियोजनाएं विकसित करने पर भी चर्चा की गई। श्री नरेंद्र मोदी ने राष्ट्रपति श्री यू तेईं सेईं की उन बातों को याद किया जो उन्होंने प्रधानमंत्री का पद संभालने पर श्री मोदी से की थी। राष्ट्रपति श्री यू तेईं सेईं ने प्रधानमंत्री को धन्यवाद दिया और कहा कि वे भारत के घटनाक्रम पर करीबी नजर रख रहे हैं और श्री नरेंद्र मोदी के मुख्यमंत्री काल में गुजरात के विकास मॉडल पर भी नजर रखी। राष्ट्रपति श्री यू तेईं सेईं ने श्री नरेंद्र मोदी को द्विपक्षीय दौरे के लिए निमंत्रण दिया। उन्होंने कहा कि दोनों देशों के बीच बहुत सी बातें सामान्य हैं और वे दोनों देशों को भाइयों के तौर पर देखते हैं। उन्होंने सुझाव दिया कि प्रधानमंत्री बागन और मांडले की यात्रा करें। प्रधानमंत्री ने निमंत्रण स्वीकार कर लिया और राष्ट्रपति श्री यू तेईं सेईं को भारत आने का निमंत्रण भी दिया।
प्रधानमंत्री ने सानिया मिर्जा और मार्टिना हिंगिस को अमरीकी ओपन जीतने पर बधाई दी

प्रधानमंत्री श्री नरेन्‍द्र मोदी ने सुश्री सानिया मिर्जा और सुश्री मार्टिना हिंगिस को अमरीकी ओपन टेनिस के महिला डबल्‍स फाइनल जीतने पर बधाई दी है। प्रधानमंत्री ने कहा, “सुश्री सानिया और सुश्री मार्टिना हिंगिस को अमरीकी ओपन टेनिस में शानदार विजय पर बधाई। आपकी उपलब्धि से हम गौरवान्वित हुए हैं।”
प्रधानमंत्री ने पर्यावरण के अनुकूल और सतत विकास के कार्यों में जुटे सभी लोगों की सराहना की

प्रधानमंत्री श्री नरेन्द्र मोदी ने पर्यावरण के अनुकूल और सतत विकास के कार्यों में जुटे सभी लोगों की सराहना की है। श्री मोदी ने कहा है कि इससे बुनियादी ढांचे के निर्माण और चक्रीय अर्थव्यवस्था, दोनों को गति मिलेगी। सीमा सड़क संगठन के एक ट्वीट के जवाब में प्रधानमंत्री ने कहा; “बुनियादी ढांचे के निर्माण और चक्रीय अर्थव्यवस्था, दोनों को गति मिलेगी। मैं इस प्रयास में जुटे सभी लोगों की सराहना करता हूं।”
कृषि के क्षेत्र में सहयोग के लिए भारत और लिथुआनिया बीच समझौता ज्ञापन

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में आज कृषि के क्षेत्र में सहयोग के लिए भारत और लिथुआनिया के बीच एक समझौता ज्ञापन पर हस्ताक्षर करने के लिए मंजूरी दी गई। समझौता ज्ञापन बागवानी, फसल कटाई के बाद प्रबंधन, जैविक खेती, शीत भंडार विकास और कृषि प्रसंस्करण उद्योग, पशुपालन, डेयरी और मत्स्य पालन सहित दोनों देशों के बीच कृषि उत्पादन के क्षेत्र में सहयोग प्रदान करेगा। दोनों देशों के बीच सहयोग को द्विवार्षिक कार्ययोजना के माध्यम से किया जाएगा। ऐसी संभावना है कि इस समझौता ज्ञापन से कृषि क्षेत्र के क्षमता निर्माण, वैज्ञानिकों और तकनीशियनों के बीच ज्ञान के आदान-प्रदान, आनुवंशिक संसाधनों के आदान-प्रदान, उचित प्रौद्योगिकियों के विकास एवं कृषि क्षेत्र में कृषि उत्पादकता बढ़ाने में मदद मिलेगी।
प्रधानमंत्री ने “ भारत एकीकरण: सरदार पटेल” प्रदर्शनी का पूर्वावलोकन किया

प्रधानमंत्री श्री नरेंद्र मोदी ने, आज नई दिल्‍ली में राष्‍ट्रीय विज्ञान केन्‍द्र, संस्‍कृति मंत्रालय की प्रदर्शनी – “ भारत एकीकरण : सरदार पटेल” प्रदर्शनी का पूर्वावलोकन किया। यह डिजिटल प्रदर्शनी प्रधानमंत्री की प्रेरणा से तैयार की गई है जिसमें भारत के एकीकरण और सरदार वल्‍लभभाई पटेल के योगदान को प्रदर्शित किया गया है। इस प्रदर्शनी में लगभग 30 प्रदर्शनी और लगभग 20 संवादात्मक और डिजिटल फीचर हैं। यह प्रदर्शनी दर्शकों को कई प्रकार की डिजिटल प्रदर्शनियों को देखने का अवसर प्रदान करती है जिसमें भारत के एकीकरण में सरदार पटेल की भूमिका में बारे में बताया गया है। इस प्रदर्शनी में थ्री-डी फिल्‍में (बिना चश्‍मे के) होलोग्राफिक प्रोजेक्‍शन, काइनैटिक प्रोजेक्‍शन, वर्चुअल रियल्‍टी, अनुभव आदि तकनीकों का इस्‍तेमाल किया गया है। इस प्रदर्शनी के लिए उपयुक्‍त दस्‍तावेज़ संस्‍कृति मंत्रालय ने भारतीय अभिलेखागार से प्राप्‍त किए हैं। राष्‍ट्रीय डिजाइन संस्‍थान ने इस प्रदर्शनी के डिजाइन की संकल्पना की है। इस प्रदर्शनी का उद्घाटन सरदार पटेल जन्‍मदिवस- 31 अक्‍तूबर, 2016 को प्रधानमंत्री करेंगें।
प्रधानमंत्री ने कोविड-19 वैक्‍सीन की पहली खुराक ली

प्रधानमंत्री श्री नरेन्‍द्र मोदी ने आज अखिल भारतीय आयुर्विज्ञान संस्थान (एम्‍स), नई दिल्‍ली में कोविड-19 वैक्‍सीन की पहली खुराक ली है। प्रधानमंत्री ने एक ट्वीट में कहा, ‘‘मैंने आज एम्‍स में कोविड-19 वैक्सीन की पहली खुराक ली है। यह उल्लेखनीय है कि हमारे डॉक्टरों और वैज्ञानिकों ने कोविड-19 के खिलाफ वैश्विक लड़ाई को मजबूत बनाने के लिए बहुत तेजी से काम किया है। मैं वैक्‍सीन लेने के सभी पात्र व्‍यक्तियों से वैक्सीन लेने का अनुरोध करता हूं। आइए, हम मिलकर भारत को कोविड-19 से मुक्‍त बनाएं।’’
प्रधानमंत्री ने डॉ. राजेन्‍द्र प्रसाद को उनकी जयन्‍ती पर श्रद्धांजलि दी

प्रधानमंत्री श्री नरेन्‍द्र मोदी ने भारत के प्रथम राष्‍ट्रपति डॉ. राजेन्‍द्र प्रसाद को उनकी जयन्‍ती पर श्रद्धांजलि दी है। अपने संदेश में प्रधानमंत्री ने कहा – “महात्‍मा गांधी से प्रेरित होकर डॉ. राजेन्‍द्र प्रसाद ने भारत के स्‍वतन्‍त्रता संग्राम में सक्रिय रूप से भाग लिया। उन्‍होंने असहयोग आन्‍दोलन जैसे जमीन से जुड़े आन्‍दोलनों में हिस्‍सा लिया और संविधान सभा में इसके अध्‍यक्ष के रूप में अपना महान नेतृत्‍व प्रदान किया। भारत के राष्‍ट्रपति के रूप में उन्‍होंने देश की आजादी के बाद के शुरुआती सालों में अपना मार्गदर्शन और मूल्‍यवान योगदान दिया। भारत की पीढ़ी-दर-पीढ़ी डॉ. राजेन्‍द्र प्रसाद की विशिष्‍ट सेवाओं से प्रेरणा हासिल कर रही हैं।”
मंत्रिमंडल ने कृषि एवं खाद्य उद्योग के क्षेत्र में सहयोग के लिए भारत और यूक्रेन के बीच समझौते पर हस्‍ताक्षर को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने कृषि एवं खाद्य उद्योग के क्षेत्र मे सहयोग के लिए यूक्रेन सरकार और भारत के बीच समझौते पर हस्‍ताक्षर को अपनी मंजूरी दे दी है। प्रस्‍तावित समझौते में कृषि एवं खाद्य उद्योग के विभिन्‍न क्षेत्रों में सहयोग बढ़ाने पर जोर दिया गया है। दोनों देशों को प्रतिनिधियों को शामिल करते हुए एक संयुक्‍त कार्य समूह गठित किया जायेगा। यह समूह चयनित क्षेत्रों में सहयोग बढ़ाने की योजना पर विचार-विमर्श करके उसकी रूपरेखा तैयार करेगा और पक्षों द्वारा निर्धारित कार्यों के कार्यान्‍वयन की निगरानी करेगा। इस कार्य समूह की बैठक बारी-बारी से भारत और यूक्रेन में कम-से-कम दो वर्ष में आयोजित होगी। यह समझौता इसपर हस्‍ताक्षर की तिथि प्रभावी होगा और पांच वर्ष की अवधि के लिए लागू रहेगा। इसे अगले पांच वर्ष की अवधि के लिए स्‍वत: बढ़ाया भी जा सकता है। किसी भी पक्ष से इस समझौते को निरस्‍त करने के आशय की अधिसूचना की प्राप्ति की तिथि से 6 माह के बाद समझौते को निरस्‍त किया जा सकता है।
प्रधानमंत्री 22 नवम्‍बर को उत्तर प्रदेश के विंध्‍याचल क्षेत्र में ग्रामीण पेयजल सप्‍लाई परियोजनाओं की आधारशिला रखेंगे

प्रधानमंत्री श्री नरेन्‍द्र मोदी 22 नवम्‍बर को 11.30 बजे वीडियो कॉन्‍फ्रेंस के माध्‍यम से उत्तर प्रदेश के विंध्‍याचल क्षेत्र के मिर्जापुर और सोनभद्र जिलों में ग्रामीण पेयजल सप्‍लाई परियोजनाओं की आधारशिला रखेंगे। प्रधानमंत्री गांव की जल तथा स्‍वच्‍छता समिति/पानी समिति के सदस्‍यों से भी बातचीत करेंगे। इस अवसर पर उत्तर प्रदेश के मुख्‍यमंत्री श्री योगी आदित्‍यनाथ भी उपस्थित होंगे। इस परियोजना से 2,995 गांव के सभी परिवारों में नल के पानी का कनेक्‍शन दिया जाएगा। इससे इन जिलों की 42 लाख की आबादी लाभान्वित होगी। इन सभी गांवों में ग्राम जल तथा स्‍वच्‍छता समितियां और पानी समिति बनाई गईं हैं जिनके कंधों पर संचालन और रखरखाव की जिम्‍मेदारी है। परियोजना की कुल अनुमानित लागत 5,555.38 करोड़ रुपये है। परियोजनाओं को चौबीस महीनों में पूरा करना है। जल जीवन मिशन के बारे में प्रधानमंत्री ने 15 अगस्‍त, 2019 को लालकिले के प्राचीर से जल जीवन मिशन की घोषणा की थी। इसका उद्देश्‍य 2024 तक देश के सभी ग्रामीण घरों में नल से पानी का कनेक्‍शन प्रदान करना है। अगस्‍त, 2019 में मिशन की घोषणा के समय 18.93 करोड़ ग्रामीण परिवारों में से केवल 3.23 करोड़ परिवारों में (17 प्रतिशत) नल के पानी का कनेक्‍शन था। अगले चार वर्षों में नल के पानी का कनेक्‍शन देने के लिए 15.70 करोड़ प्रदान किए जाएंगे। पिछले 15 महीनों में कोविड-19 महामारी के बावजूद 2.63 करोड़ परिवारों में नल से पानी कनेक्‍शन दिया गया है और वर्तमान में 5.86 करोड़ (30.67 प्रतिशत) परिवारों में नल से पानी का कनेक्‍शन दिया गया है।
प्रधानमंत्री ने हिमाचल प्रदेश के स्थापना दिवस पर लोगों को बधाई दी

प्रधानमंत्री श्री नरेन्द्र मोदी ने हिमाचल प्रदेश के स्थापना दिवस पर लोगों को बधाई दी है। प्रधानमंत्री ने एक ट्वीट में कहा; "हिमाचल प्रदेश के सभी लोगों को पूर्ण राज्यत्व दिवस पर ढेरों शुभकामनाएं। मेरी कामना है कि प्रकृति की गोद में बसा यह राज्य निरंतर प्रगति के पथ पर आगे बढ़ता रहे और देश के विकास में भी अपनी महत्वपूर्ण भागीदारी निभाता रहे।"
प्रधानमंत्री 10 अगस्त को पानीपत में 2जी इथेनॉल संयंत्र राष्ट्र को समर्पित करेंगे

विश्व जैव ईंधन दिवस के अवसर पर, प्रधानमंत्री श्री नरेन्द्र मोदी 10 अगस्त, 2022 को शाम 4:30 बजे वीडियो कॉन्फ्रेंसिंग के माध्यम से हरियाणा के पानीपत में दूसरी पीढ़ी के (2जी) इथेनॉल संयंत्र को राष्ट्र को समर्पित करेंगे। इस संयंत्र को राष्ट्र को समर्पित करने का यह कदम देश में जैव ईंधन के उत्पादन एवं उपयोग को बढ़ावा देने हेतु सरकार द्वारा सालों से उठाए गए कदमों की एक लंबी श्रृंखला का हिस्सा है। यह कदम ऊर्जा क्षेत्र को अधिक किफायती, सुलभ, कुशल और टिकाऊ बनाने के प्रधानमंत्री के निरंतर प्रयासों के अनुरूप है। इस 2जी एथेनॉल संयंत्र का निर्माण इंडियन ऑयल कॉरपोरेशन लिमिटेड (आईओसीएल) द्वारा 900 करोड़ रुपये से अधिक की अनुमानित लागत से किया गया है और यह पानीपत रिफाइनरी के निकट स्थित है। अत्याधुनिक स्वदेशी तकनीक पर आधारित, यह परियोजना सालाना लगभग तीन करोड़ लीटर इथेनॉल का उत्पादन करने हेतु सालाना लगभग दो लाख टन चावल के भूसे (पराली) का उपयोग करके भारत के कचरे से धन अर्जित करने के प्रयासों की दिशा में एक नए अध्याय की शुरुआत करेगी। कृषिगत फसलों के अवशेषों का एक अंतिम उपयोग करके किसानों को सशक्त बनाया जाएगा और उन्हें अतिरिक्त आय सृजित करने का अवसर प्रदान किया जाएगा। यह परियोजना इस संयंत्र के संचालन में शामिल लोगों को प्रत्यक्ष रोजगार प्रदान करेगी और धान के पुआल को काटने, संभालने, भंडारण आदि के जरिए आपूर्ति श्रृंखला में अप्रत्यक्ष रोजगार पैदा होगा। इस परियोजना में शून्य तरल प्रवाह होगा। चावल के भूसे (पराली) को जलाने में कमी के माध्यम से, यह परियोजना ग्रीनहाउस गैसों की मात्रा में सालाना लगभग तीन लाख टन कार्बन डाइऑक्साइड के उत्सर्जन के बराबर की कमी लाने में योगदान देगी, जिसे देश की सड़कों से सालाना लगभग 63,000 कारों के हटने के बराबर माना जा सकता है।
भारत – मध्य एशिया शिखर सम्मेलन की प्रथम बैठक में प्रधानमंत्री नरेंद्र मोदी का उद्घाटन भाषण

Excellencies, पहले India-Central Asia शिखर सम्मेलन में आप सभी का स्वागत है। भारत और Central Asia देशों के डिप्लोमेटिक संबंधों ने 30 सार्थक वर्ष पूरे कर लिए हैं। पिछले तीन दशकों में हमारे सहयोग ने कई सफलताएं हासिल की हैं। और अब, इस महत्वपूर्ण पड़ाव पर, हमें आने वाले सालों के लिए भी एक महत्वकांक्षी vision परिभाषित करना चाहिए। ऐसा vision, जो बदलते विश्व में हमारे लोगों की, विशेषकर युवा पीढ़ी की, आकांक्षाओं को पूरा कर सके। Excellencies, द्विपक्षीय स्तर पर भारत के आप सभी Central Asian देशों के साथ घनिष्ठ संबंध हैं। Excellencies, कज़ाकिस्तान भारत की energy security के लिए एक महत्वपूर्ण partner बन गया है। मैं कज़ाकिस्तान में हाल में हुई जान-माल की हानि के लिए संवेदना प्रकट करता हूँ। उज्बेकिस्तान के साथ हमारे बढ़ते सहयोग में हमारी राज्य सरकारें भी active भागीदार हैं। इनमें मेरा home state गुजरात भी शामिल है। कीर्गीस्तान के साथ हमारी शिक्षा और high altitude research के क्षेत्र में सक्रिय भागीदारी है। हजारों भारतीय छात्र वहां पढ़ रहे हैं। ताजीकिस्तान के साथ हमारा सुरक्षा के क्षेत्र में पुराना सहयोग है। और हम इसे निरंतर और अधिक सुदृढ़ कर रहे हैं। तुर्कमेनिस्तान रीजनल connectivity के क्षेत्र में भारतीय vision का एक महत्वपूर्ण अंग है, जो अश्गाबात agreement में हमारी भागीदारी से स्पष्ट है। Excellencies, क्षेत्रीय सुरक्षा के लिए हम सभी की चिंताएं और उद्देश्य एक समान हैं। अफगानिस्तान के घटनाक्रम से हम सभी चिंतित हैं। इस सन्दर्भ में भी हमारा आपसी सहयोग, क्षेत्रीय सुरक्षा और स्थिरता के लिए और महत्वपूर्ण हो गया है। Excellencies, आज की summit के तीन प्रमुख उद्देश्य हैं। पहला, यह स्पष्ट करना कि भारत और Central Asia का आपसी सहयोग क्षेत्रीय सुरक्षा और समृद्धि के लिए अनिवार्य है। भारत की तरफ से मैं यह स्पष्ट करना चाहूँगा कि Central Asia is central to India’s vision of an integrated and stable extended neighbourhood. दूसरा उद्देश्य, हमारे सहयोग को एक प्रभावी structure देना है। इससे विभिन्न स्तरों पर, और विभिन्न stakeholders के बीच, regular interactions का एक ढांचा स्थापित होगा। और, तीसरा उद्देश्य हमारे सहयोग के लिए एक महत्वकांक्षी roadmap बनाना है। इसके माध्यम से हम अगले तीस सालों में रीजनल connectivity और cooperation के लिए एक integrated approach अपना सकेंगे। Excellencies, मैं एक बार फ़िर India – Central Asia शिखर सम्मेलन की प्रथम बैठक में आपका हार्दिक स्वागत करता हूँ।